《水龙吟 白莲》
清代·张玉珍

银塘十里波澄，仙人掌上芙蓉吐。亭亭弄影，粉光交晕，天然幽素。

雨浥珠明。风撩香净，翠盘低舞。料玉娥携艇，夜凉月上，浑难辨，花间路。

自喜芳姿无污。那容它、蝶猜蜂妒。含情隔水，铅华都洗，盈盈不语。

云母屏前，水精帘外，顿消残暑。倩伊谁剪取，生绡一幅，写崔吴谱。

作者简介：江苏华亭人，字蓝生，金瑚妻。自幼工诗。王述庵、钱竹汀、吴白华皆推重之。有《晚香居词》。